Document ID: 32012R0872

A BIZOTTSÁG 872/2012/EU VÉGREHAJTÁSI RENDELETE
(2012. október 1.)
az aromaanyagoknak a 2232/96/EK európai parlamenti és tanácsi rendeletben előírt listája elfogadásáról, a listának az 1334/2008/EK európai parlamenti és tanácsi rendelet I. mellékletébe való beillesztéséről, valamint az 1565/2000/EK bizottsági rendelet és az 1999/217/EK bizottsági határozat hatályon kívül helyezéséről
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az élelmiszerekben, illetve azok felületén használt vagy felhasználásra szánt aromaanyagokra vonatkozó közösségi eljárás megállapításáról szóló, 1996. október 28-i 2232/96/EK európai parlamenti és tanácsi rendeletre (1) és különösen annak 3. cikke (2) bekezdésére, 4. cikke (1) bekezdésére és 5. cikkére,
tekintettel az élelmiszerekben és azok felületén használható aromákról és egyes, aroma tulajdonságokkal rendelkező élelmiszer-összetevőkről, valamint az 1601/91/EGK tanácsi rendelet, a 2232/96/EK és a 110/2008/EK rendelet, valamint a 2000/13/EK irányelv módosításáról szóló, 2008. december 16-i 1334/2008/EK európai parlamenti és tanácsi rendeletre (2) és különösen annak 25. cikke (1) bekezdésére,
mivel:
(1)
A 2232/96/EK rendelet előír egy, az aromaanyagok értékelésére és engedélyezésére irányuló közösségi eljárást. A tagállamok bejelentették a Bizottságnak a területükön forgalmazott élelmiszerekben, illetve azok felületén használható aromaanyagok listáját.
(2)
A 2232/96/EK rendelet előírja a kizárólagosan engedélyezett aromaanyagok listájának létrehozását. Az említett listát a tagállamok által bejelentett aromaanyagok nyilvántartása és egy egyedi értékelési program alapján kell létrehozni.
(3)
A bejelentett anyagok bekerültek a 2232/96/EK európai parlamenti és tanácsi rendelet alkalmazásában az élelmiszerekben, illetve azok felületén használt aromaanyagok nyilvántartásának elfogadásáról szóló 1999/217/EK bizottsági határozattal (3) megállapított nyilvántartásba.
(4)
Az 1565/2000/EK bizottsági rendelet (4) megállapította a 2232/96/EK rendelet értelmében egy értékelési program elfogadásához szükséges intézkedéseket. A 2232/96/EK rendelet 5. cikkének (2) bekezdése értelmében a nyilvántartásban nem szereplő aromaanyagok is bekerültek az értékelési programba.
(5)
Az Európai Élelmiszerbiztonsági Hatóság (a továbbiakban: Hatóság) egy, a szerkezet és az aktivitás közötti összefüggésekre, a jelenlegi felhasználásból eredő fogyasztásra és az aggályos toxikológiai határértékre vonatkozó információkat, valamint a metabolizmusról és a toxicitásról rendelkezésre álló adatokat egyesítő fokozatos megközelítést követve számos aromaanyagot értékelt (5). Azokat az aromaanyagokat, amelyeknek a táplálékkal bevitt mennyisége nem vet fel biztonsági aggályokat, fel kell venni a 2232/96/EK rendeletben említett listára.
(6)
Az 1565/2000/EK rendelet 2. cikkének (1) bekezdése értelmében azokat az anyagokat, amelyek szerepelnek a nyilvántartásban, és amelyeket az élelmiszerügyi tudományos bizottság (a továbbiakban: SCF) az 1. kategóriába (6) vagy az Európa Tanács az A. kategóriába (7) sorolt, vagy amelyek az élelmiszer-adalékanyagokkal foglalkozó közös FAO/WHO szakértői bizottság (a továbbiakban: JECFA) 46., 49., 51. vagy 53. üléséről készült jelentés (8) szerint nem vetnek fel biztonsági aggályokat, nem kell újraértékelni az értékelési program keretében. Ezeket az anyagokat fel kell venni a 2232/96/EK rendeletben említett listára.
(7)
Az 1565/2000/EK rendelet 2. cikkének (2) bekezdése szerint a Hatóságnak meg kell vizsgálnia azokat az aromaanyagokat, amelyek szerepelnek a nyilvántartásban, és amelyeket a JECFA 2000 óta minősített úgy, hogy a bevitel becslésére alkalmazott alapértelmezett módszer szerint nem vetnek fel biztonsági aggályokat. Azokat az anyagokat, amelyek esetében a Hatóság egyetértett a JECFA következtetésével, fel kell venni a 2232/96/EK rendeletben említett listára.
(8)
Az aromaanyagokat élelmiszerekben, illetve azok felületén lehet felhasználni a helyes gyártási gyakorlat szerint vagy szükség esetén meghatározott feltételek mellett. A 2232/96/EK rendeletben említett listának az anyag egyedi azonosítószámát (FL-szám), az anyag nevét (kémiai név), a Chemical Abstracts Service nyilvántartási számát, a JECFA-számát, az Európa tanácsi számát, a tisztaságot, az egyedi felhasználási feltételeket és arra a tudományos testületre vonatkozó hivatkozást kell tartalmaznia, amely elvégezte az értékelést.
(9)
E rendelet alkalmazásában az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendelet (9) II. mellékletében meghatározott élelmiszer-kategóriákra kell hivatkozni. Szükség esetén az 1334/2008/EK rendelet 13. cikkének c) pontja szerint értelmezési döntéseket lehet hozni arról, hogy egy adott élelmiszer egy adott élelmiszer-kategóriába tartozik-e.
(10)
Azok az aromaanyagok, amelyek biztonságossága nem kapott kedvező elbírálást, az 1334/2008/EK rendelet III. mellékletének A. részében vannak felsorolva; az A. rész azokra az anyagokra vonatkozik, amelyeket nem lehet élelmiszerekhez hozzáadni, vagy amelyeket a 2005/389/EK bizottsági (10), a 2006/252/EK bizottsági határozattal (11) és a 2008/478/EK bizottsági (12) töröltek a nyilvántartásból.
(11)
Olyan aromaanyagok, amelyekre vonatkozóan a kért információkat nem nyújtották be, és amelyeket ezért a Hatóság az 1565/2000/EK rendelet 3. cikke (5) bekezdésének megfelelően nem értékelt, nem vehetők fel a 2232/96/EK rendeletben említett listára.
(12)
Olyan aromaanyagok, amelyekre vonatkozóan a forgalomba hozatalukért felelős személy visszavonta a kérelmet, nem vehetők fel a 2232/96/EK rendeletben említett listára.
(13)
A Hatóság több anyag esetében nem végezte el az értékelést, vagy kiegészítő tudományos adatokat kért az értékelés elvégzéséhez. A 2232/96/EK rendelet és az 1334/2008/EK rendelet céljainak megfelelően és a jogbiztonság növelése érdekében az említett anyagokat helyénvaló felvenni a 2232/96/EK rendeletben említett listára, hogy a jelenleg forgalmazott anyagokat továbbra is használni lehessen az élelmiszerekben, illetve azok felületén a kockázatértékelés és az engedélyezési eljárás lezárásáig.
(14)
A Hatóság által kért kiegészítő tudományos adatok benyújtásának szervezett kezelése érdekében határidőket kell megállapítani az aromaanyagok forgalomba hozataláért felelős személyek számára, hogy teljesítsék a Hatóság közzétett véleményeiben szereplő kéréseit. A 2-4. lábjegyzet ezért a 2232/96/EK rendeletben említett listán szereplő azon anyagoknak van fenntartva, amelyekre vonatkozóan a Hatóság kiegészítő tudományos adatokat kért. Határidőt kell meghatározni, ameddig a Hatóságnak értékelnie kell a benyújtott adatokat. Amennyiben a szükséges információkat nem nyújtják be a kért határidőre, az érintett aromaanyagokat az 1565/2000/EK rendelet 3. cikke (5) bekezdése értelmében nem lehet értékelni, és ezért azokat az 1331/2008/EK európai parlamenti és tanácsi (13) 7. cikkében meghatározott eljárással törölni kell az uniós listáról.
(15)
Azokat az aromaanyagokat, amelyek esetében a Hatóság még nem végezte el az értékelést, és kiegészítő információk iránti kérelem sincs függőben, az 1. lábjegyzettel kell megjelölni a 2232/96/EK rendeletben említett listán.
(16)
Ha az engedélyezett aromaanyag racém elegy (azaz optikai izomerek egyenlő arányú keveréke), mind az R-, mind az S-konfiguráció használatát engedélyezni kell. Ha csak az R-konfiguráció engedélyezett, akkor az S-konfigurációra az engedély nem vonatkozhat, és fordítva.
(17)
A Hatóság számos D-, illetve D,L-aminosav aromaanyagban való felhasználását minősítette biztonságosnak, feltéve, hogy az anyagokat változatlan formában fogyasztják. Ezért ezek az aminosavak csak az aromaanyagként való felhasználásuk tekintetében vehetők fel a 2232/96/EK rendeletben említett listára.
(18)
A 2232/96/EK rendeletben említett lista csak azon aromaanyagok használatának szabályozására szolgál, amelyeket illat és/vagy íz kialakítása vagy megváltoztatása céljából adnak az élelmiszerhez. A listán szereplő egyes anyagok az ízesítéstől eltérő célból is adhatók az élelmiszerhez, és ezekre a felhasználásokra más szabályok vonatkoznak. Egyes anyagok esetében meg kell határozni az aromaanyagként való felhasználásukra vonatkozó felhasználási mennyiséget. Ezek az anyagok a koffein (FL 16.016), a teobromin (FL 16.032), a neoheszperidin-dihidro-kalkon (FL 16.061) és a rebaudiozid A (FL 16.113). Az ammónium-kloridra (FL 16.048) vonatkozóan már léteznek nemzeti rendelkezések. Ezért a belső piac működésének biztosítása érdekében harmonizálni kell a felhasználási mennyiségeket.
(19)
2008. május 22-én elfogadott véleményében (14) a Hatóság azt ajánlotta, hogy a d-kámfor (FL 07.215) esetében állapítsanak meg maximális használati mennyiséget annak érdekében, hogy a testtömegre vetített, d-kámfornak való expozíció egyetlen napon, egyik korcsoportban se haladja meg a 2 mg/kg mértéket. A d-kámfor tekintetében ezért egyedi használati feltételeket kell megállapítani.
(20)
1988. február 19-én elfogadott véleményében (15) az élelmiszerügyi tudományos bizottság azt a következtetést vonta le, hogy toxikológiai szempontból nem kifogásolja a kinin jelenlegi mértékű (max. 100 mg/l) további használatát keserű italokban. A Hatóság nem vitatja ezt az értékelést, de a kininre vonatkozó toxikológiai adatbázis felülvizsgálatát javasolja (16). A kinin újraértékeléséig három kininsó (FL 14.011, FL 14.152 és FL 14.155) felhasználását az alkoholmentes és az alkoholos italokra kell korlátozni.
(21)
2008. május 22-én elfogadott véleményében (17) a Hatóság kitért a glicirrizinsavra és annak ammónium-sójára. A Hatóság egyetértett az SCF értékelésével (18), amely szerint legfeljebb 100 mg/fő/nap bevitel nem vet fel biztonsági aggályokat. A glicirrizinsav (FL 16.012) és ammóniumsója (FL 16.060) mint aromaanyagok tekintetében ezért egyedi használati feltételeket kell megállapítani.
(22)
Az 1334/2008/EK rendelet hatályon kívül helyezte a 2232/96/EK rendeletet az említett rendelet 2. cikkének (2) bekezdésében említett lista alkalmazásának időpontjától. A jogbiztonság érdekében ezért rögzíteni kell, hogy az említett listát mely dátumtól kell alkalmazni. A 2232/96/EK rendeletben megállapított kölcsönös elismerés elvét azonban továbbra is alkalmazni kell az ezen rendelet mellékletében megtalálható azon aromaanyagokra, amelyeket az 1-4. lábjegyzettel jelöltek meg. A 2232/96/EK rendelet már nem alkalmazandó és elavulttá válik, miután elvégezték az említett aromaanyagok kockázatértékelését és engedélyezési eljárásait.
(23)
Az 1565/2000/EK rendeletben előírt értékelési program a 2232/96/EK rendelet 2. cikkének (2) bekezdésében említett lista létrehozására szolgált. Az említett lista létrehozásával az 1565/2000/EK rendelet elavulttá válik, ezért hatályon kívül kell helyezni. Azonban továbbra is alkalmazni kell az ezen rendelet mellékletében megtalálható azon aromaanyagokra, amelyeket az 1-4. lábjegyzettel jelöltek meg. Az 1565/2000/EK rendelet már nem alkalmazandó és elavulttá válik, miután elvégezték az említett aromaanyagok kockázatértékelését és engedélyezési eljárásait.
(24)
Az élelmiszerekben, illetve azok felületén használt aromaanyagok 1999/217/EK bizottsági határozattal elfogadott nyilvántartás a 2232/96/EK rendelet 2. cikkének (2) bekezdésében említett lista létrehozásával elavulttá vált, ezért hatályon kívül kell helyezni.
(25)
Az 1334/2008/EK rendelet úgy rendelkezik, hogy az aromaanyagok és alapanyagok uniós listáját az aromaanyagok 2232/96/EK rendelet 2. cikkének (2) bekezdésében említett listájának az 1334/2008/EK rendelet I. mellékletébe az elfogadáskor való beillesztésével kell létrehozni. Az aromaanyagok 2232/96/EK rendelet 2. cikkének (2) bekezdésében említett listáját ennek megfelelően be kell illeszteni az 1334/2008/EK rendelet I. mellékletébe.
(26)
Az aromaanyagok és alapanyagok uniós listáját az ágazatspecifikus jogszabályokban meghatározott egyéb rendelkezések sérelme nélkül kell alkalmazni.
(27)
Az aromáknak és alapanyagoknak a különleges táplálkozási célú élelmiszerekről szóló, 2009. május 6-i 2009/39/EK európai parlamenti és tanácsi irányelvben (19) említett anyatej-helyettesítő tápszerekben, anyatej-kiegészítő tápszerekben, feldolgozott gabona alapú élelmiszerekben, bébiételekben és a csecsemők és kisgyermekek speciális gyógyászati célokra szánt diétás élelmiszereiben való felhasználását a jövőben a csecsemőknek és kisgyerekeknek készült élelmiszerek összetételére vonatkozóan elfogadásra kerülő sajátos szabályok keretében fogják harmonizálni. A tagállamoknak időközben lehetőségük lenne alkalmazni az aromaanyagok 2232/96/EK rendelet 2. cikkének (2) bekezdésében említett listájában előírtaknál szigorúbb nemzeti szabályokat.
(28)
Az 1334/2008/EK rendelet értelmében az uniós listán nem szereplő aromaanyagok legfeljebb az uniós lista alkalmazásának kezdetétől számított 18 hónapig hozhatók önmagukban forgalomba, és használhatók élelmiszerekben, illetve azok felületén. Mivel a tagállamokban már jelenleg is forgalmaznak aromaanyagokat, rendelkezések elfogadására került sor, hogy biztosított legyen az uniós engedélyezési eljárásra történő átállás zökkenőmentessége. E célból a Bizottság a(z) 873/2012/EU (20) rendelettel átmeneti időszakokat fogadott el az említett aromaanyagokat tartalmazó élelmiszerek tekintetében.
(29)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
Fogalommeghatározások
E rendelet alkalmazásában a következő meghatározásokat kell alkalmazni:
a)
„uniós lista”: az aromaanyagoknak és alapanyagoknak az 1334/2008/EK rendelet I. mellékletében meghatározott listája;
b)
„értékelt aromaanyagok”: olyan anyagok, amelyek esetében uniós szinten elvégezték az értékelést és jóváhagyást. Ezen anyagok nincsenek lábjegyzettel megjelölve az aromaanyagok és alapanyagok uniós listájának A. részében.
c)
„értékelés alatt álló aromaanyagok”: olyan anyagok, amelyek esetében e rendelet hatálybalépésének idején még nem végezték el uniós szinten a kockázatértékelést. Ezen anyagok az 1-4. lábjegyzettel vannak megjelölve az aromaanyagok és alapanyagok uniós listájának A. részében.
2. cikk
Az aromaanyagok 2232/96/EK rendeletben említett listájának elfogadása
Az aromaanyagoknak a 2232/96/EK rendelet 2. cikkének (2) bekezdésében említett listája e rendelet mellékletének A. része szerint elfogadásra kerül.
3. cikk
Az aromaanyagok listájának az 1334/2008/EK rendeletbe való beillesztése
Az e rendelet mellékletének szövege beillesztésre kerül az 1334/2008/EK rendelet I. mellékletébe.
4. cikk
Értékelés alatt álló aromaanyagok
Az értékelés alatt álló aromaanyagok forgalomba hozhatók és használhatók élelmiszerekben vagy azok felületén, amíg értékelt aromaanyagként be nem kerülnek az uniós lista A. részébe, vagy amíg nem törlik őket a listáról.
5. cikk
A lista frissítése
Szükség esetén az 1331/2008/EK rendelet 7. cikkében említett eljárás szerint az uniós lista A. részének frissítésére kerül sor e rendelet hatálybalépésétől.
6. cikk
A 2232/96/EK rendelet hatályon kívül helyezése
(1) Az 1334/2008/EK rendelet 24. cikke (2) bekezdésének alkalmazásában, a 2232/96/EK rendelet hatályon kívül helyezése tekintetében az aromaanyagoknak a 2232/96/EK rendelet 2. cikkének (2) bekezdésében említett listája alkalmazásának kezdete 2013. április 22.
(2) A 2232/96/EK rendelet 1. és 2. cikke, 3. cikkének (1) és (2) bekezdése, valamint 4. cikkének (1) és (2) bekezdése, továbbá melléklete azonban továbbra is alkalmazandó az értékelés alatt álló aromaanyagokra, amíg értékelt aromaanyagként be nem kerülnek az uniós lista A. részébe, vagy amíg nem törlik őket a listáról. Az említett cikkekben szereplő az aromaanyagok nyilvántartására való hivatkozásokat az uniós lista A. részére való hivatkozásként kell értelmezni.
7. cikk
Az 1565/2000/EK rendelet hatályon kívül helyezése
Az 1565/2000/EK rendelet 2013. április 22-től hatályát veszti. Az értékelés alatt álló aromaanyagokra azonban továbbra is alkalmazandó.
8. cikk
Az 1999/217/EK határozat hatályon kívül helyezése
Az 1999/217/EK határozat 2013. április 22-től hatályát veszti.
9. cikk
A csecsemőknek és kisgyermekeknek szánt élelmiszerekre vonatkozó rendelkezések
A tagállamok az aromaanyagoknak a 2009/39/EK irányelvben említett anyatej-helyettesítő tápszerekben, anyatej-kiegészítő tápszerekben, feldolgozott gabona alapú élelmiszerekben, bébiételekben és a csecsemők és kisgyermekek speciális gyógyászati célokra szánt diétás élelmiszereiben való felhasználására vonatkozóan alkalmazhatnak az uniós lista A. részében előírtaknál szigorúbb nemzeti szabályokat. Az említett nemzeti intézkedéseknek jelentőseknek kell lenniük ahhoz, hogy biztosítsák a fogyasztók megfelelő védelmét, és arányban kell állniuk ezzel az elérendő céllal.
10. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet 2013. április 22-től alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. október 1-jén.

Labels: 0
3
17